CELEX: 32017D0369
Language: lt
Date: 1488153600000
Title: 2017 m. vasario 27 d. Tarybos įgyvendinimo sprendimas (ES) 2017/369 dėl kontrolės priemonių taikymo 2- [[1- (cikloheksilmetil)] 1H-indol-3- karbonil]amino]-3,3-dimetilbutanoatui (MDMB-CHMICA)

3.3.2017   
            
            
               LT
            
            
               Europos Sąjungos oficialusis leidinys
            
            
               L 56/210
            
         TARYBOS ĮGYVENDINIMO SPRENDIMAS (ES) 2017/369
   2017 m. vasario 27 d.
   dėl kontrolės priemonių taikymo 2- [[1- (cikloheksilmetil)] 1H-indol-3- karbonil]amino]-3,3-dimetilbutanoatui (MDMB-CHMICA)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2005 m. gegužės 10 d. Tarybos sprendimą 2005/387/TVR dėl keitimosi informacija apie naujas psichoaktyvias medžiagas, jų rizikos įvertinimo ir kontrolės (1), ypač į jo 8 straipsnio 3 dalį,
   atsižvelgdama į Europos Komisijos pasiūlymą,
   atsižvelgdama į Europos Parlamento nuomonę (2),
   kadangi:
   
               (1)
            
            
               vadovaujantis Sprendimu 2005/387/TVR neeiliniame Europos narkotikų ir narkomanijos stebėsenos centro išplėstinio mokslinio komiteto posėdyje buvo parengta naujos psichoaktyviosios medžiagos 2- [[1- (cikloheksilmetil)] 1H-indol-3- karbonil]amino]-3,3-dimetilbutanoato (toliau – MDMB-CHMICA) rizikos vertinimo ataskaita, ir 2016 m. liepos 28 d. ši ataskaita pateikta Komisijai ir Tarybai;
            
         
               (2)
            
            
               MDMB-CHMICA klasifikuojama kaip sintetinių kanabinoidų receptorių agonistas. Sintetinių kanabinoidų receptorių agonistai, taip pat vadinami sintetiniais kanabinoidais, yra chemiškai skirtingų medžiagų grupė, savo poveikiu panaši į Δ9-tetrahidrokanabinolį (toliau – Δ9-THC), pagrindinę kanapių psichoaktyviąją medžiagą. Δ9-THC ir sintetiniai kanabinoidai naftalen-1-il(1-pentil-1H-indol-3-il)metanonas (JWH-018) ir 1-(5-fluorpentil)-1H-indol-3-il]-(naftalen-1-il)-metanonas (AM-2201) yra kanabinoidų receptorių agonistai, kontroliuojami pagal 1971 m. Jungtinių Tautų psichotropinių medžiagų konvenciją;
            
         
               (3)
            
            
               stiprus MDMB-CHMICA poveikis ir labai svyruojantis medžiagos kiekis psichoaktyviuose „legal high“ produktuose kelia didelę ūmaus toksiškumo riziką;
            
         
               (4)
            
            
               MDMB-CHMICA Sąjungos narkotikų rinkoje prieinama bent nuo 2014 m. rugpjūčio mėn. ir buvo užfiksuota 23 valstybėse narėse. Paprastai ji parduodama kaip pardavimui skirti psichoaktyvūs „legal high“ produktai rūkymo reikmenų parduotuvėse, o internetu kaip „teisėtas“ kanapių pakaitalas. Iš turimos informacijos matyti, kad nesupakuotus MDMB-CHMICA miltelius gamina Kinijoje įsisteigusios cheminių medžiagų gamybos įmonės. Jie įvežami į Sąjungą, kur yra perdirbami ir pakuojami į mišinius rūkymui, skirtus pardavimui, arba parduodami kaip milteliai. Nėra jokios informacijos, rodančios MDMB-CHMICA gamybą Sąjungoje;
            
         
               (5)
            
            
               MDMB-CHMICA paprastai vartojama rūkant paruoštą pardavimui augalinį mišinį „legal high“ arba, rečiau, augalinį mišinį, paruoštą paties rūkančiojo. Parduodamuose produktuose paprastai nenurodyta, ar gaminio sudėtyje yra MDMB-CHMICA arba kitų sintetinių kanabinoidų receptorių agonistų. Todėl daugelis asmenų, patiriantys MDMB-CHMICA poveikį, gali nežinoti, kad jie vartoja tą cheminę medžiagą. Be to, tokie vartotojai gali nežinoti apie jų vartojamą dozę. Gamybos procesas taip pat gali turėti įtakos netolygiam medžiagos pasiskirstymui augalinėje medžiagoje, todėl kai kuriuose produktuose yra dalių, kuriose yra labai didelė kanabinoidų koncentracija, dėl kurios didėja ūmaus toksiškumo ir masinių apsinuodijimų protrūkio rizika;
            
         
               (6)
            
            
               vadovaujantis turimais duomenimis galima teigti, kad MDMB-CHMICA vartoja kanapių vartotojai, „psichonautai“ ir tie, kuriems nuolat atliekamos tikrinimo dėl narkotikų procedūros, įskaitant esančius įkalinimo įstaigose;
            
         
               (7)
            
            
               nors nėra konkrečios informacijos apie MDMB-CHIMICA galimą poveikį tiesioginei socialinei aplinkai arba visai visuomenei, esama daugybės pranešimų, kad jos vartojimas gali sukelti smurtą ir agresiją. Be to, MDMB-CHMICA aptikimas, įtariant vairavimo pavartojus svaigiųjų medžiagų atvejus, rodo galimą platesnio masto riziką visuomenės saugumui;
            
         
               (8)
            
            
               aštuonios valstybės narės pranešė apie 28 mirties atvejus ir 25 ūmaus apsinuodijimo atvejus, kai buvo aptikta MDMB-CHMICA. MDMB-CHMICA tapus plačiau prieinamai ir vartojamai, galėtų kilti rimtų pasekmių asmenų ir visuomenės sveikatai;
            
         
               (9)
            
            
               esama tik nedaug informacijos apie organizuotų nusikalstamų grupuočių galimą dalyvavimą gaminant, platinant, neteisėtai prekiaujant ir tiekiant MDMB-CHMICA Sąjungoje;
            
         
               (10)
            
            
               1961 m. Jungtinių Tautų bendrojoje narkotinių medžiagų konvencijoje ir 1971 m. Jungtinių Tautų psichotropinių medžiagų konvencijoje MDMB-CHMICA nėra nurodyta kaip kontroliuojama medžiaga. Tačiau ji įvardyta kaip viena iš medžiagų, kuri svarstoma 38-ame PSO narkomanijos ekspertų komiteto, kuris teikia rekomendacijas Jungtinių Tautų Narkotinių medžiagų komisijai dėl kontrolės priemonių, kurias jis laiko tinkamomis, posėdyje;
            
         
               (11)
            
            
               MDMB-CHMICA neturi nustatyto ar pripažinto naudojimo žmonėms skirtuose arba veterinariniuose vaistuose medicininės paskirties. Išskyrus tai, kad šiai medžiagai atsiradus narkotikų rinkoje ji naudojama kaip etaloninė medžiaga analizėje bei jos cheminių savybių, farmakologijos ir toksikologijos moksliniuose tyrimuose, tačiau nėra duomenų, kad ji būtų naudojama kitiems tikslams;
            
         
               (12)
            
            
               rizikos vertinimo ataskaita parodo, kad yra nedaug mokslinių įrodymų, susijusių su MDMB-CHMICA, ir joje nurodoma, kad bus reikalingi tolesni moksliniai tyrimai. Tačiau esami įrodymai ir informacija apie medžiagos keliamą riziką sveikatai ir socialinę riziką yra pakankamas pagrindas MDMB-CHMICA taikyti kontrolės priemones visoje Sąjungoje;
            
         
               (13)
            
            
               10 valstybių narių jau taikomos MDMB-CHMICA kontrolės priemonės pagal nacionalinės teisės aktus, kuriais vykdomi jų įsipareigojimai pagal 1971 m. Jungtinių Tautų psichotropinių medžiagų konvenciją, o penkios valstybės narės taiko kitas teisėkūros priemones šiai medžiagai kontroliuoti, todėl visoje Sąjungoje taikomos kontrolės priemonės šiai medžiagai padėtų išvengti galimų sunkumų tarpvalstybinio teisėsaugos ir teisminio bendradarbiavimo srityse ir apsaugotų nuo rizikos, kurią galėtų kelti jos prieinamumas ir vartojimas;
            
         
               (14)
            
            
               Sprendimu 2005/387/TVR Tarybai suteikti įgyvendinimo įgaliojimai, kad būtų galima greitai ir remiantis ekspertinėmis žiniomis Sąjungos lygmeniu reaguoti atsiradus naujoms psichoaktyviosioms medžiagoms, kurias aptinka ir apie kurias praneša valstybės narės, toms medžiagoms taikant kontrolės priemones visoje Sąjungoje. Kadangi tokių įgyvendinimo įgaliojimų vykdymo inicijavimui taikomos sąlygos ir procedūra yra įvykdytos, turėtų būti priimtas įgyvendinimo sprendimas, kad MDMB-CHMICA visoje Sąjungoje būtų taikomos kontrolės priemonės;
            
         
               (15)
            
            
               Danijai Sprendimas 2005/387/TVR yra privalomas, todėl ji dalyvauja priimant ir taikant šį sprendimą, kuriuo įgyvendinamas Sprendimas 2005/387/TVR;
            
         
               (16)
            
            
               Airijai Sprendimas 2005/387/TVR yra privalomas, todėl ji dalyvauja priimant ir taikant šį sprendimą, kuriuo įgyvendinamas Sprendimas 2005/387/TVR;
            
         
               (17)
            
            
               Jungtinei Karalystei Sprendimas 2005/387/TVR nėra privalomas, todėl ji nedalyvauja priimant šį sprendimą, kuriuo įgyvendinamas Sprendimas 2005/387/TVR, ir jis nėra jai privalomas ar taikomas,
            
         PRIĖMĖ ŠĮ SPRENDIMĄ:
   1 straipsnis
   Naujai psichoaktyviajai medžiagai 2-[[1- (cikloheksilmetil)] 1H-indol-3- karbonil]amino]-3,3-dimetilbutanoatui (MDMB-CHMICA) turi būti taikomos kontrolės priemonės visoje Sąjungoje.
   2 straipsnis
   Kaip įmanoma greičiau, bet ne vėliau kaip 2018 m. kovo 4 d., valstybės narės, vadovaudamosi savo nacionaline teise, imasi reikiamų priemonių, kad 1 straipsnyje nurodytai naujai psichoaktyviajai medžiagai būtų taikomos kontrolės priemonės ir baudžiamosios sankcijos, kaip numatyta jų teisės aktuose, kuriais vykdomi jų įsipareigojimai pagal 1971 m. Jungtinių Tautų psichotropinių medžiagų konvenciją.
   3 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
   Šis sprendimas taikomas pagal Sutartis.
   
      Priimta Briuselyje 2017 m. vasario 27 d.
      
         
            Tarybos vardu
         
         
            Pirmininkas
         
         K. MIZZI
      
   
   
      (1)  OL L 127, 2005 5 20, p. 32.
   
      (2)  2017 m. vasario 14 d. nuomonė (dar nepaskelbta Oficialiajame leidinyje).